text: Ledigheden falder fortsat
  31 juli 2012 kl. 11.28
  Det går den rigtige vej med ledigheden i Syd- og Sønderjylland, nemlig nedad. Fra maj til juni faldt ledigheden med 297 personer, mens den i hele landet steg med 1.500.
  Ledigheden i Syd- og Sønderjylland var i juni på 18.225 personer, hvilket svarer til 5,5 procent af arbejdsstyrken. I hele landet er ledigheden på 6,2 procent.
  Ledighedstallene dækker over forskellige tendenser.
  Ledigheden falder inden for byggeriet og metalvirksomheder. Det betyder, at især den mandlige del af arbejdsstyrken er i fuld gang med at indhente massefyringerne under finanskrisen.
  Derimod er kvinderne blevet ramt af en slankning af den offentlige sektor. Det gælder især for medlemmerne af FOA og FTF.
  Erhvervsaktive mellem 25 og 29 år er hårdest ramt af ledighed.
  Geografisk er ledigheden lavest i Billund og Varde med henholdsvis 3,5 og 3,9 procent.
  Kommunerne som Fredericia og Aabenraa ligger i top med 6,8 og 6,7 procent.
  I Region Syddanmark går det skidt med ledigheden, da Fyn trækker niveauet ned. På Fyn er ledigheden på 7,3 procent.
  